RESOLUCIÓN do 23 de abril de 2025, da Dirección Xeral de Xustiza, pola que se aproba a relación de postos de traballo das oficinas xerais do Rexistro Civil, fase I.
Consellería de Presidencia, Xustiza e Deportes — III. Outras disposicións — 07/05/2025

A Lei 20/2011, do 21 de xullo, do Rexistro Civil, establece a través da disposición adicional primeira, número 2, que «Os postos de traballo das oficinas do Rexistro Civil só poderán ser cubertos por persoal da Administración de xustiza e ordenaranse de acordo co establecido nas correspondentes relacións de postos de traballo». Así mesmo, o número 3 da dita disposición adicional engade que, mediante o procedemento previsto na Lei orgánica 6/1985, do 1 de xullo, do poder xudicial (en diante, Lei orgánica do poder xudicial), para a ordenación e integración das unidades que conforman as oficinas xudiciais se determinarán as correspondentes relacións de postos de traballo e as dotacións do persoal da Administración de xustiza necesario para as oficinas do Rexistro Civil. As relacións de postos de traballo poderán dispoñer a compatibilidade con funcións en oficina xudicial nos casos en que así se prevexa regulamentariamente.
Pola súa banda, a disposición transitoria oitava da Lei 20/2011, do 21 de xullo, determina no seu número 4 que, mentres non se implanten as estruturas e relacións de postos de traballo oportunas no ámbito do Rexistro Civil, se manterán os actuais centros de destino segundo o previsto na Lei orgánica do poder xudicial. As novas oficinas do Rexistro Civil que se implanten consonte a dita lei consideraranse centro de destino para o persoal funcionario da Administración de xustiza.
A elaboración das relacións de postos de traballo e os procesos de reorganización do persoal funcionario que se acometan para a creación de oficinas do Rexistro Civil rexeranse polas normas sobre implantación da oficina xudicial contidas na Lei orgánica do poder xudicial, así como na normativa de desenvolvemento.
Por outra parte, o artigo 521.2 da Lei orgánica do poder xudicial prescribe que as relacións de postos de traballo conterán a dotación de todos os postos de traballo das distintas unidades ou oficinas e indicarán a súa denominación, localización, os requisitos exixidos para o seu desempeño, o complemento xeral de posto e o complemento específico. O número 3.A) do dito precepto entende por centro de destino, entre outros, cada unha das oficinas xerais do Rexistro Civil, sen prexuízo do réxime de compatibilidade de determinados postos cos da oficina xudicial do mesmo partido xudicial cando así se determine.
O artigo 522.2 da Lei orgánica do poder xudicial puntualiza que as comunidades autónomas con competencias asumidas, logo de negociación coas organizacións sindicais, elaborarán e aprobarán, mediante resolución da persoa titular do centro directivo que teña atribuída esta competencia, as relacións de postos de traballo en que se ordenen os postos de traballo das oficinas e unidades previstas no artigo 520.1, correspondentes ao seu respectivo ámbito de actuación, e que antes da súa aprobación deberán comunicarllas ao Ministerio de Xustiza.
Neste sentido, coa finalidade de suprimir duplicidades e para a consecución dunha mellor eficiencia na implantación das oficinas xerais do Rexistro Civil, a Conferencia Sectorial da Administración de Xustiza extraordinaria do día 21 de decembro de 2022 validou o Modelo de referencia das relacións de postos de traballo das oficinas xerais do Rexistro Civil establecendo a simultaneidade na aprobación e aplicación das relacións de postos de traballo da oficina xeral do Rexistro Civil e da oficina xudicial do partido xudicial. Deste xeito, tendo en conta que a dotación das oficinas xerais do Rexistro Civil se toma dos órganos ou oficinas xudiciais que actualmente teñen funcións de rexistro civil, considérase conveniente que a definición e os procesos de aprobación, acoplamento, aplicación e entrada en vigor das relacións de postos de traballo de ambas as dúas estruturas organizativas (oficina xeral do Rexistro Civil e oficina xudicial) para un mesmo partido xudicial coincidan no tempo.
Así, dado que os tribunais de instancia da primeira fase serán o resultado da transformación dos actuais xulgados de primeira instancia e instrución dos partidos xudiciais de Betanzos, Noia, Carballo, Corcubión, Arzúa, Ortigueira, Ribeira, Negreira, Muros, Padrón e Ordes na provincia da Coruña; Mondoñedo, Chantada, Vilalba, Monforte de Lemos, Viveiro, Sarria, A Fonsagrada e Becerreá na provincia de Lugo; Ribadavia, Xinzo de Limia, A Pobra de Trives, Verín, O Barco de Valdeorras, O Carballiño, Bande e Celanova na provincia de Ourense, e Ponteareas, Vilagarcía de Arousa, A Estrada, Tui, Cangas, Lalín, Cambados, Redondela, O Porriño, Caldas de Reis e Marín na provincia de Pontevedra, e que a súa constitución terá lugar o día 1 de xullo de 2025 (disposición transitoria primeira da Lei orgánica 1/2025, do 2 de xaneiro, de medidas en materia de eficiencia do servizo público de xustiza), é necesario compasar os avances no desenvolvemento das oficinas xerais do Rexistro Civil destes mesmos partidos xudiciais correspondentes a esta primeira fase.
En virtude do establecido no artigo 20.1 do Estatuto de autonomía de Galicia, e da transferencia de funcións á Comunidade Autónoma de Galicia en materia de medios persoais ao servizo da Administración de xustiza, operada a través do Real decreto 2397/1996, do 22 de novembro, o persoal funcionario dos corpos de medicina forense, de xestión procesual e administrativa, de tramitación procesual e administrativa e de auxilio xudicial depende organicamente da Comunidade Autónoma a través da Consellería de Presidencia, Xustiza e Deportes.
Polo exposto, de conformidade co establecido no artigo 522.2 da Lei orgánica do poder xudicial, e no exercicio das competencias atribuídas polo Decreto da Xunta de Galicia 438/1996, do 20 de decembro, de asunción e atribución a este departamento das ditas competencias, así como polo Decreto 136/2024, do 20 de maio, polo que se establece a estrutura orgánica da Consellería de Presidencia, Xustiza e Deportes, logo de negociación sindical e tras comunicación ao Ministerio de Xustiza,
Artigo 1. Aprobación da relación de postos de traballo
Apróbanse as relacións de postos de traballo das oficinas xerais do Rexistro Civil dos partidos xudiciais correspondentes á fase I que figuran no anexo desta resolución.
Artigo 2. Procesos de reorganización
Os procesos de reorganización derivados da entrada en funcionamento das oficinas xerais do Rexistro Civil realizaranse consonte o disposto na disposición transitoria cuarta da Lei orgánica 19/2003, do 23 de decembro, de modificación da Lei orgánica 6/1985, do 1 de xullo, do poder xudicial, na redacción dada polo artigo segundo da Lei orgánica 1/2009, do 3 de novembro, complementaria da Lei de reforma da lexislación procesual para a implantación da nova oficina xudicial, pola que se modifica a Lei orgánica 6/1985, do 1 de xullo, do poder xudicial.
Artigo 3. Entrada en funcionamento
As oficinas xerais do Rexistro Civil entrarán en funcionamento o 1 de xullo de 2025.
Disposición derradeira única. Entrada en vigor
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 23 de abril de 2025
Provincia da Coruña.
Provincia de Lugo.
Provincia de Ourense.
Provincia de Pontevedra.